กรมชลประทาน ระดมเครื่องสูบน้ำ เร่งระบายน้ำพื้นที่ภาคกลางให้เข้าสู่ภาวะปกติโดยเร็ว
นายประพิศ จันทร์มา อธิบดีกรมชลประทาน เปิดเผยว่า กรมชลประทาน โดยสำนักเครื่องจักรกล สำนักงานชลประทานที่ 10-12 ร่วมกับหน่วยงานท้องถิ่น เร่งเข้าฟื้นฟูพื้นที่ประสบอุทกภัยหลังระดับน้ำเริ่มลดลง ในพื้นที่จังหวัดชัยนาท  สิงห์บุรี , อ่างทอง และจังหวัดพระนครศรีอยุธยา อย่างต่อเนื่อง หลังจากที่ได้เข้าฟื้นฟูพื้นที่ประสบอุทกภัยไปแล้ว 4 จุด โดยปัจจุบันได้ทำการติดตั้งเครื่องสูบน้ำและนำรถสูบน้ำเคลื่อนที่เร็ว เข้าดำเนินการในพื้นที่เป้าหมายเพิ่มเติมอีก 5 จุด อาทิ ที่จังหวัดชัยนาท ได้ทำการติดตั้งเครื่องสูบน้ำ ที่บริเวณหมู่ 5 , หมู่ 7 ตำบลสรรพยา อำเภอสรรพยา และติดตั้งเครื่องสูบน้ำ 12 นิ้ว อีกจำนวน 1 เครื่อง ที่บริเวณโครงการส่งน้ำและบำรุงรักษาบรมธาตุ ม.1 ตำบลโพนางดำตก อำเภอสรรพยาที่จังหวัด สิงห์บุรี ทำการติดตั้งเครื่องสูบน้ำระบบ Hydro flow จำนวน 1 เครื่อง ที่บริเวณอำเภออินทร์บุรี และติดตั้งเครื่องสูบน้ำขนาด 12 นิ้ว อีกจำนวน 1 เครื่อง ที่บริเวณวัดสถิตย์วัฒนาราม ม.2 ตำบลบางกระบือ อำเภอเมืองสิงห์บุรี รวมพื้นที่เป้าหมายที่เข้าดำเนินการฟื้นฟูแล้วรวมทั้งสิ้น 9 จุด นอกจากนี้ ยังได้จัดเตรียมเครื่องจักร เครื่องมือและเครื่องสูบน้ำ รวมทั้งเจ้าหน้าที่ ไว้สนับสนุนเข้าไปให้การช่วยเหลือพื้นที่ที่สามารถดำเนินการฟื้นฟูได้ตลอด 24 ชั่วโมง เพื่อให้สถานการณ์กลับสู่ภาวะปกติโดยเร็ว